નડિયાદની મૂળજીભાઈ યુરોલૉજી-કિડની હોસ્પિટલ સાથે એ જ્યારથી શરૂ થઈ ત્યારથી હું માનદ કિડની-નિષ્ણાત તરીકે સંકળાયેલો છું. ત્યાંના તબીબ ડૉ. મોહન રાજાપુરકર – મારા સાથી. અમે ચર્ચા કરી. મેં કહ્યું કે કિડનીમાં કોઈ ગરબડ હોય તો એની તપાસ કરાવીએ. મને કહે : ‘સર, કિડનીની ઍન્જિયોગ્રાફી કરીને જોઈ લઈએ.’ હવે હું દર્દી બની ગયો હતો. મેં કહ્યું : ‘એ તો મને ખબર છે. પણ આપણે એવી તપાસ કરીએ જેથી શરીરમાં ચેપ લાગે નહીં.’ આ તો ઈનેવેઝિન પ્રોસીજર કહેવાય. તબીબી ભાષામાં ઈનેવેઝીન એટલે શરીરમાં ઈન્જેકશન કે કેથેટર વાટે કંઈ નાખવામાં આવે કે શરીરમાં કોઈ પણ વસ્તુ દાખલ કરીને તપાસ કરવામાં આવે, જ્યારે નોન-ઈનેવેઝીન એટલે શરીરને સાધન અડકે પણ શરીરની અંદર કંઈ પ્રવેશે નહીં. ઍક્સ-રે, સોનોગ્રાફી નૉનઈનવેઝિવ કહેવાય. જ્યારે ઈન્જેકશન, આઈ.વી.પી. ઍન્જિયોગ્રાફી વગેરે ઈનેવેઝિવ કહેવાય. હું હવે એક દર્દીની ભાષામાં વાત કરવા માંડ્યો હતો. અમે બંને હસી પડ્યા. ડૉ. રાજાપુરકર અને મેં પછી નક્કી કર્યું કે ‘DOPPLER STUDY’ કરવો. ડૉપલર મશીન, સોનોગ્રાફી મશીન જેવું આવે છે. જેનાથી એ મશીનનો પ્રોબ જ્યાં મૂકીએ ત્યાંથી એ લોહીની નળીનો રક્તપુરવઠો કેટલો જાય છે તે ખબર પડે. આનાં પરિણામો જોકે 100 ટકા વિશ્વસનીય નથી પણ લગભગ 75થી 80 ટકા કેસમાં ખબર પડે છે. વડોદરા પાછા આવીને ડૉ. અતુલ પટેલ – રેડિયોલોજિસ્ટને મળ્યો. એની પાસે બ્લૅક ઍન્ડ વ્હાઈટ ડૉપલર હતું. મેં કહ્યું : ‘અતુલ, મારી કિડનીની નળીનો ડોપલર-અભ્યાસ કરવાનો છે.’ એ કહે, ‘પ્રદીપભાઈ, આમાં મજા નહીં આવે. આને માટે તો કલર ડોપલર જોઈએ.’